แทรกแซงค่าบาททำทุนสำรองเพิ่ม
ธปท.เผยทุนสำรองเพิ่ม 400 ล้านเหรียญสหรัฐ อยู่ที่ระดับ 1.787 แสนล้านเหรียญสหรัฐ สะท้อนการเข้าดูแลค่าเงินบาทแข็ง
29 มี.ค. 2556

ธปท.เผยทุนสำรองเพิ่ม 400 ล้านเหรียญสหรัฐ อยู่ที่ระดับ 1.787 แสนล้านเหรียญสหรัฐ สะท้อนการเข้าดูแลค่าเงินบาทแข็ง 
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศของ ล่าสุด ณ วันที่ 22 มี.ค.2556 อยู่ที่ระดับ 1.787 แสนล้านเหรียญสหรัฐ หรือประมาณ 5.230 ล้านล้านบาท เพิ่มขึ้น 400 ล้านเหรียญสหรัฐ หรือประมาณ 1.17 หมื่นล้านบาท หากคิดอัตราแลกเปลี่ยนปัจจุบันที่ระดับ 29.30 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.783 แสนล้านเหรียญสหรัฐ หรือประมาณ 5.273 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward ) อยู่ที่ระดับ 2.32 หมื่นล้านเหรียญสหรัฐ ลดลง 300 ล้านเหรียญสหรัฐ จากสัปดาห์ก่อนที่ระดับ 2.35 หมื่นล้านเหรียญสหรัฐ  ส่งผลให้ทุนสำรองระหว่างประเทศสุทธิ ซึ่งรวมทุนสำรองฯในปัจจุบันและForward แล้วอยู่ที่ระดับ 2.019 แสนล้านเหรียญสหรัฐ
ทั้งนี้ ทุนสำรองฯเพื่อขึ้นต่อเนื่อง 2 สัปดาห์ เนื่องจากธปท.ต้องเข้าดูแลค่าเงินบาทในช่วงนี้ที่เคลื่อนไหวผันผวนและปรับแข็งค่าขึ้น ผ่านการซื้อเงินเหรียญสหรัฐในตลาดส่งมอบทันที (Spot) เข้าเก็บในทุนสำรองส่งผลให้ทุนสำรองเพิ่มขึ้น 400 ล้านเหรียญสหรัฐ อย่างไรก็ตาม การเข้าแทรกแซงค่าเนบาทธปท.ยังทำเพียงเล็กน้อยเป็นการทยอยเข้าดูแลตลาดไม่ให้เงินบาทผันผวนแข็งค่าเร็วเกินไปจนกระทบกับผู้ประกอบการในภาคธุรกิจ ล่าสุดในวันนี้(29มี.ค.)ค่าเงินบาทเปิดตลาดอยู่ที่ระดับ 29.32 -29.34 บาทต่อเหรียญสหรัฐ ยังไม่หลุดแนวต้นสำคัญที่ 29 บาทต่อเหรียญสหรัฐ
ขณะที่ ฐานเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ธปท. ปัจจุบันอยู่ที่ 1.379 ล้านล้านบาท เพิ่มขึ้นจากสัปดาห์ก่อนหน้าที่ 1.403 ล้านล้านบาท โดยปริมาณเงินชะลอลงเล็กน้อยตามกิจกรรมทางเศรษฐกิจในเดือนก.พ.ที่อาจจะมีวันทำการน้อยกว่าปกติ